./data/phi0914/phi00122/phi0914.phi00122.perseus-lat1.xml
Titus Livius (Livy)
nec eventus modo hoc docet—stultorum iste magister est—sed eadem       ratio quae fuit futura,  donec res eaedem manebunt, immutabilis est  in Italia bellum gerimus, in sede ac solo nostro; omnia circa plena       civium ac sociorum sunt; armis viris equis        commeatibus iuvant iuvabuntque—id iam fidei documentum in adversis rebus nostris       dederunt; meliores, prudentiores constantiores nos tempus diesque facit            Hannibal contra in aliena, in hostili est terra, inter omnia       inimica infestaque, procul ab domo ac patria;  neque illi terra neque mari est pax; nullae eum urbes accipiunt, nulla       moenia; nihil usquam sui videt;  in diem rapto            vivit; partem vix tertiam exercitus eius habet quem Hiberum amnem       traiecit; plures fame quam ferro absumpti,  nec his paucis iam victus suppeditat  dubitas ergo quin sedendo superaturi simus eum qui senescat in dies,       non commeatus, non supplementum, non pecuniam habeat? quam diu pro Gereoni, castelli Apuliae  inopis,       tamquam pro Carthaginis moenibus—sed ne  adversus te quidem de me  gloriabor; Servilius atque Atilius, proximi consules, vide quem ad modum eum ludificati sint